Schönbrunn Palace Orchestra Vienna
SUUR VIINI UUSAASTAKONTSERT 2019. SCHÖNBRUNNI LOSSI ORKESTER NAASEB UUE KAVAGA EESTISSE!
28. jaanuaril 2019 esineb taas Tallinnas, Alexela Kontserdimajas Viinist pärit Schönbrunni lossi orkester aasta esimese päeva teleülekandest tuntud kavaga. Suure Viini uusaastakontserdi raames kõlab Tallinnas Johann Straussi, Franz Lehári, Josef Straussi ja teiste klassikalise muusika suurmeistrite aegumatu looming.
Oma eelmise, mitu kuud enne etendust väljamüüdud kontserdiga tõelist furoori tekitanud ja Eesti publiku poolt kauakestvad seisvad ovatsioonid pälvinud orkester esitleb aasta alguses Tallinnas uut kava ja uusi staare. Koos 30-liikmelise orkestriga astuvad Tallinnas lavale kaks solisti – sopran Milena Arsovska ja bariton Christoph Filler. Orkestrit juhendab dirigent Guido Mancusi.
Tallinna uusaastakontserdil kõlavad seekord teiste klassikalise muusika teoste seas Josef Straussi ja Johann Straussi valsid ja aariad, sealhulgas ka operetist “Nahkhiir”. Kavas on Franz Lehári operetist “Lõbus lesk” pärit duett “Lippen schweigen”, Straussi “Lucifer Polka” ning “Erinnerungen an Ernst” jpt. Traditsiooniliselt kuuleb kontserdil ka selliseid kuulsaid palasid nagu “Ilusal sinisel Doonaul” ja “Radetzky marss”, mille esitamisest saab dirigendi taktikepi järgi taas osa võtta ka saalis viibiv publik.
Suure Viini Uusaastakontserdi repertuaaris on klassikalise muusika ühed kõige kuulsamad teosed, mis on tuntud ülipopulaarsest teleülekandest Viinist – telesaatest, mis on olnud eetris aasta esimesel päeval juba kuus aastakümmet ning mida tänapäeval vaatavad kümned miljonid pealtvaatajad rohkem kui 90 riigis üle terve maailma, sealhulgas ka Eestis. Suure Viini Uusaastakontserdiga saadab muusikakollektiiv maailmale sooje tervitusi, armastust, lootust ning rahu.
Piletid on müügil alates reedest, 20. aprillist Piletilevi internetipoes, Piletilevi müügipunktides, Circle K teenindusjaamades ja Selverites üle Eesti.
Igasugused piletimängud, sealhulgas sotsiaalmeedia kanalites, on ilma kontserdi korraldaja kirjaliku nõusolekuta rangelt keelatud.